Sa ye saurú ijigʉ̃ dohatiriquirore tiquiro dohatiyere Jesu cohãgʉ̃ masiñe,
judio masa ʉsã pʉhtoa pehe tiquirore ñano ye dʉcari.
Sa ñano tiquirore tiquina ye duagʉ̃ masino Jesu pehe yahuri tiquinare:
—Yʉhʉ Pacʉ yojopʉre dahrarĩno nine.
Yʉhʉ gʉ̃hʉ dahrarĩi niaja,
ni yahuri tiquirore ñano ye duayequinare.
Tiquiro sa nigʉ̃ judio masa ʉsã pʉhtoa pehe tiquiro mehna tutuaro usuaye,
to pano tiquina nidiro yʉhdʉoro tiquirore wejẽ duari.
Saurú decore tiquina sori decore ihcãquiro dohatiriquirore tiquiro yʉhdʉogʉ̃ ihñañe tiquina usuari.
Sa usuaye tiquiro Cohãcjʉ̃re “Yʉhʉ Pacʉ”,
nigʉ̃ tʉhoye,
tiquina pehe to pano tiquina nidiro yʉhdʉoro usua nemoahye tja.
“ ‘Yʉhʉ Pacʉ’,
nino Jesu tiquiro basi ‘Cohãcjʉ̃ mehna ihcãno saha ijiaja’,
ni wacũaga tiquiro”,
ni tʉhoturi judio masa ʉsã pʉhtoa.
Sa ye Jesu tiquinare yahuari:
—Ijirota niita niaja mʉsare.
Yʉhʉ Cohãcjʉ̃ macʉ,
yʉhʉ esa tuharo yeraja.
Yʉhʉ Pacʉ tiquiro yerire ihñagʉ̃,
tire yeaja.
Yʉhʉ Pacʉ yʉhʉre tiquiro macʉre cahĩne.
Sa yero tiquiro yerire yʉhʉre ihño pehore.
Ahri yojopʉ tiquiro tutuaye mehna yʉhʉ yeri yʉhdʉoro tiquiro apeyere ye dutirota yʉhʉre.
Tiquiro sa ye dutigʉ̃ tiquiro tutuaye mehna ye ihñoutja yʉhʉ.
Sa yena ihña maria wahanata mʉsa.
Yʉhʉ Pacʉ yariariquinare tiquiro masoriro sahata yʉhʉ gʉ̃hʉ yʉhʉ cahmeñequinare masoutja.
Ne yʉhʉ Pacʉ pehe masa tiquina ñañe buhirire buhiri dahreriquiro ijierare.
Yʉhʉ pehere tire tiquina ñañe buhirire buhiri dahreacjʉre cũri yʉhʉ Pacʉ.
Ijipihtiyequina masa tiquirore tiquina ño peoriro sahata yʉhʉ gʉ̃hʉre tiquina ño peoatire buhiri dahreacjʉre cũri yʉhʉre.
Yʉhʉre tiquiro macʉre ño peoerana yʉhʉ Pacʉ gʉ̃hʉre ño peoerare mʉsa.
Tiquiro ijire yʉhʉre ohoriquiro,
nidi Jesu.
Sa ni tuhasa ohõ saha ni yahu nemori:
—Ijirota niita niaja mʉsare.
Yʉhʉ yahuducuyere tʉhoyequina,
yʉhʉre ohoriquirore wacũ tutuayequina ijipihtiye decori ʉhmʉsepʉ sa ijiducueta.
Sa yegʉ tiquinare buhiri dahresi yʉhʉ.
Sa ye tiquina pecapʉ wahaboriquina yʉhdʉeta.
Ijirota niita niaja mʉsare.
Pecapʉ wahatiquina yʉhʉre Cohãcjʉ̃ macʉre tiquina tʉhoati pje yojopʉ ijire.
Camepʉ gʉ̃hʉre yʉhʉre tiquina tʉhoeta tja.
Sa tʉhoye tʉho nʉnʉñequina pehe Cohãcjʉ̃ mehna sa ijiducueta.
Cohãcjʉ̃ yʉhʉ Pacʉ pehe sa ijiducugʉ̃ yeriquiro ijire.
Sa yero yʉhʉre tiquiro macʉre sa ijiducugʉ̃ yeacjʉ iji dutiri tiquiro yʉhʉre.
Sa yegʉ yʉhʉ masʉ Cohãcjʉ̃ tiquiro ohorigʉ yʉhʉ ijigʉ̃ tiquiro masare buhiri dahreacjʉre cũri yʉhʉre.
Ahrire tʉhona,
tʉho mariedacãhña mʉsa.
Ape decopʉre ijipihtiyequina yariariquina masa coperipʉ ijiyequina yʉhʉ yahuducugʉ̃ tʉhoeta.
Sa tʉhoye,
quehnoañene yeriquina ijipihtiye decori Cohãcjʉ̃ mehna ijiatiquina masa mʉjaeta.
Ñañene yeriquina pehe ñañene tiquina yeri buhiri pecapʉ wahaeta,
ni yahuri Jesu.
Sa ni tuhasa ohõ saha ni yahu nemori:
—Yʉhʉ esa tuharo ne yeraja.
Ne yʉhʉ basi yʉhʉ cahmeno ye dueraja.
Yʉhʉre ohoriquiro tiquiro dutiriro sahata ye duaja.
Sa yegʉ tiquiro nidiro sahata buhiri dahreaja.
Sa yegʉ yʉhʉ masare buhiri dahregʉ queoro yeaja.
“Yʉhʉ tutuagʉ ijiaja”,
yʉhʉ ni yahugʉ̃ “Mʉhʉ yahuye ne poto ijierare”,
ni masiboaga mʉsa.
Apequiro ijire yʉhʉre yahuriquiro.
Tiquiro Ñu pehe masare yahure yʉhʉre.
Masare yʉhʉre tiquiro yahuri ijirota ijire.
Tire yʉhʉ quehnoano masiaja.
Mʉsa apequina pehere Ñupʉre yʉhʉre sinitu dutina ohori.
Sa yero potota yahure tiquiro mʉsare.
“Cohãcjʉ̃ macʉno ijire ahriquiro”,
yʉhʉre ni yahuatiquinare macaedaja.
Sa macaedapegʉta Ñu masʉno tiquiro ijiepegʉ̃ta yʉhʉre “Cohãcjʉ̃ macʉno ijire”,
tiquiro ni yahurire yahugʉ niaja.
Mʉsa yʉhʉre wacũ tutuatire,
mʉsa pecapʉ wahaborina mʉsa yʉhdʉatire yʉhʉre Ñu tiquiro yahurire yahugʉ niaja.
Sihãria meheñe decorigã ihña masigʉ̃ yero sahata Ñu mʉsare buhe mʉhtano mehenogã tiquiro catiro puno mʉsare masigʉ̃ yeri.
Tiquiro sa buhegʉ̃ tʉhona meheñe decorigã bucueri mʉsa.
Yʉhʉ ijiye tiyere tiquiro sa buhepegʉ̃ta Cohãcjʉ̃ pehe yʉhʉ ijiyere quehnoano yahure.
Tiquiro sa yahugʉ̃ Ñu yʉhʉ ijiyere tiquiro yahuye yʉhdʉoro ijire Cohãcjʉ̃ ye yahuye.
Sa yegʉ Cohãcjʉ̃ tiquiro tutuaye mehna yʉhʉre tiquiro ye dutirire yojopʉ yei niaja.
Ahrire yʉhʉ yegʉ̃ ihñana potota Cohãcjʉ̃ ohorigʉ yʉhʉ ijiyere masine mʉsa.
Sa yero yʉhʉ Pacʉ yʉhʉre ohoriquiro tiquiro basi “Tiquiro yʉhʉ ohoriquiro ijire”,
ni yahure mʉsare.
Tiquiro sa ni yahuepegʉ̃ta tiquiro yahuducuyere ne tʉhoerari mʉsa.
Sa yena mʉsa tiquirore ne masiedari.
Yʉhʉre Cohãcjʉ̃ ohorigʉre mʉsa ne tʉho duerari.
Sa yena mʉsa Cohãcjʉ̃ yere ne cahmedari.
Cohãcjʉ̃ yere tiquina ojoari pũre mʉsa buhena,
“Mari ahri pũre buhena ijipihtiye decori Cohãcjʉ̃ mehna sa ijiducunata”,
nine mʉsa.
Ti pũta yʉhʉre yahure.
Ti pũ yʉhʉre ti yahuepegʉ̃ta mʉsa pehe yʉhʉre cahmedare.
Ijipihtiye decori Cohãcjʉ̃ mehna mʉsa sa ijiducuatire yʉhʉre sini duerare mʉsa,
ni yahuri Jesu.
Sa ni tuhasa ohõ saha ni nemori:
—Yʉhʉre mʉsa ño peoeragʉ̃ ihñagʉ usueraja yʉhʉ pehe.
Mʉsa pehe Cohãcjʉ̃re mʉsa cahĩedagʉ̃ masiaja yʉhʉ.
Cohãcjʉ̃ yʉhʉ Pacʉ tiquiro yʉhʉre dutiriro sahata yʉhʉ ahtaepegʉ̃ta mʉsa yʉhʉre cahmedari.
Apequiro pehere Cohãcjʉ̃ ohoeriquiro tiquiro ijiepegʉ̃ta tiquiro pehere cahmenata mʉsa.
Apequina masa mʉsare tiquina ño peogʉ̃ cahmene mʉsa.
Cohãcjʉ̃ mʉsa mehna tiquiro bucuegʉ̃ cahmedare mʉsa.
Tiquiro dihita Cohãcjʉ̃ waro ijire.
Sa cahmedana yʉhʉ gʉ̃hʉre tʉhoerare mʉsa.
Yʉhʉre wacũ tutuerare.
Mʉsare yʉhʉ Pacʉre ne yahusãsi yʉhʉ.
Tire masiña mʉsa.
Moise tiquiro ojoari pũ pehe mʉsare yahusãnota.
“Ti pũ cjẽ dutiyere mari ye pehona,
Cohãcjʉ̃ cahapʉ wahanata”,
mʉsa nidi pũ pehe mʉsare yahusãnota.
Moise tiquiro ojoari pũpʉ yʉhʉ pehere yahuahye.
Sa yena ti pũre “Ijirota ijire”,
nina,
yʉhʉ yahuye gʉ̃hʉre “Ijirota ijire”,
niboaya mʉsa.
Moise tiquiro ojoari pũre “Ijirota ijire”,
niedana,
yʉhʉ yahuducuye gʉ̃hʉre “Ijirota ijire”,
nisi mʉsa,
nidi Jesu tiquinare.